తెలంగాణలో మహిళా తహసీల్దార్ దారుణహత్య WATCH LIVE TV
విక్ర‌యాల‌ రికార్డుల్లో విశాఖ ఉక్కు
TNN | Updated:
Mar 22, 2018, 01:03PM IST
విశాఖ స్టీల్ అమ్మ‌కాల్లో రికార్డులు సాధిస్తోంది. గతేడాది 19 శాతం ప్రగతి సాధించగా... ఈ సంవ‌త్స‌రం 35శాతం వృద్ధి లక్ష్యంగా కొనసాగుతోంది. ఏడాది కాలంగా అమరావతిలో నిర్మాణాలు ఊపందుకోవడంతో స్టీల్‌ అమ్మకాలు గణనీయంగా పెరిగాయి. మరోవైపు ఇతర రాష్ట్రాల్లోనూ విక్రయాలపై విశాఖ స్టీల్‌ దృష్టి సారించింది. డీల‌ర్ల స‌మావేశంలో విశాఖ సీఎండీ మ‌ధుసూధ‌న్ మాట్లాడారు. గ‌త ఆర్థిక సంవ‌త్స‌రంలో 35వేల ట‌న్నుల విక్ర‌యాలు జ‌ర‌గ్గా, ఈసారి ఆర్థిక‌ సంవ‌త్స‌రం ఇప్ప‌టికే విజ‌య‌వాడ బ్రాంచీ 1.40ల‌క్ష‌ల ట‌న్నుల‌ను అమ్మింద‌ని తెలిపారు. మొత్తం మీద ఆర్థిక సంవ‌త్స‌రం ముగిసే లోపు 5ల‌క్ష‌ల టన్నుల ఉక్కును వైజాగ్ స్టీల్ విక్ర‌యిస్తుంద‌ని ఆశాభావం వ్య‌క్తం చేశారు.
50 ల‌క్ష‌ల ట‌న్నుల విక్ర‌యాలు చేయనున్న విశాఖ స్టీల్
ముడిపదార్థాల ధరలు పెరగడంతో కొంతమేర కంపెనీపై భారం
ఇక ముడిపదార్థాల ధరలు పెరగడంతో కొంతమేర కంపెనీపై భారం పడుతుందన్నారు అధికారులు. దేశంలో మేలైన బొగ్గు లభించకపోవడంతో.. విదేశాల నుంచి దిగుమతి చేసుకుంటున్నారు. అలాగే ముడి ఇనుమును చత్తీస్‌గఢ్‌, ఒడిస్సాల నుండి తెప్పిస్తున్నారు. అయితే... ఎవ‌రైతే ముడి ఇనుము తీసుకుంటే.. స్థానికంగానే ఉత్పత్తి చేయాల‌ని పక్క రాష్ట్రాలు మెలిక పెడుతుండడంతో కంపెనీకి కొంత ఇబ్బంది పరిస్థితి ఏర్పడింది. రాష్ట్రంలోని పశ్చిమగోదావరి జిల్లా కుకునూరు ప్రాంతంలో సుమారు 30 మిలియన్‌ టన్నుల ఇనుప ఖ‌నిజం లభించే గనులున్నాయని... వాటిని విశాఖ ఉక్కు ఫ్యాక్టరీకి కేటాయించాలని ప్రతిపాదనలు పంపారు. దీనిపై ప్రభుత్వం అనుకూలంగా నిర్ణయం తీసుకుంటుందని అధికారులు ఆశాభావం వ్యక్తం చేస్తున్నారు.
ఆంధ్రుల పోరాట ఫలితంగా విశాఖ ఉక్కు కర్మాగారం
గత కొన్నాళ్లుగా నష్టాల్లో నడుస్తున్న విశాఖ ఉక్కు స్టీల్‌ ఫ్యాక్టరీ లాభాల బాట పట్టిందంటోంది యాజమాన్యం. అమరావతిలో భవన నిర్మాణాలు ఊపందుకోవడంతో... విశాఖ స్టీల్స్‌ అమ్మకాలు పెరిగాయి. దీంతో గత రెండేళ్లుగా విశాఖ స్టీల్‌ ఫ్యాక్టరీ లాభాలు చవిచూస్తోంది. ఆంధ్రుల పోరాట ఫలితంగా విశాఖ ఉక్కు కర్మాగారం ఏర్పడింది. ఎంతోమందికి ప్రత్యక్షంగా, పరోక్షంగా జీవనోపాధి చూపించడమే కాకుండా... తెలుగు రాష్ట్రాలకు అవసరమైన స్టీల్‌ను అందిస్తోంది. దేశంలోని సముద్ర తీరప్రాంతంలో ఉన్న ఏకైక ఉక్కు కర్మాగారంగా 2010లో నవరత్న హోదాను పొందింది. 3.4 మిలియన్‌ టన్నుల సామర్ధ్యంతో రష్యా, జపాన్‌ల సాంకేతిక సహకారంతో ప్లాంట్‌ ఏర్పాటు చేసుకుని... 23 ఏళ్ల జీవితకాలాన్ని పూర్తి చేసుకుంది. 2009లో యూపీఏ సర్కార్‌ ప్లాంట్‌ ఉత్పత్తి సామర్ధ్యాన్ని పెంచేందుకు నిర్ణయించింది. 4 వేల కోట్ల వ్యయంతో ప్లాంట్‌ సామర్ధ్యాన్ని 6.3 మిలియన్‌ టన్నులకు పెంచింది. అయితే... గత కొంతకాలంగా స్టీల్‌ డిమాండ్‌ తగ్గడంతో విశాఖ స్టీల్స్‌ అనేక ఒడిదుడుకులు ఎదుర్కొంది. ఏపీ నూతన రాజధాని అమరావతిలో కొత్త నిర్మాణాలు, ప్రాజెక్టులు చేపట్టుతుండడంతో విశాఖ స్టీల్స్‌ దశ తిరిగింది.